P6_TA(2005)0305

Ανθρώπινα δικαιώματα στην Αιθιοπία

Ψήφισμα του Ευρωπαϊκού Κοινοβουλίου σχετικά με την Αιθιοπία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για την Αιθιοπία,

- έχοντας υπόψη το άρθρο 115, παράγραφος 5, του Κανονισμού του,

A. λαμβάνοντας υπόψη τη βίαιη καταστολή των διαδηλώσεων διαμαρτυρίας που πραγματοποιήθηκαν στις 8 Ιουνίου 2005 μετά την αναβολή της ανακοίνωσης των τελικών αποτελεσμάτων των βουλευτικών εκλογών της 15ης Μαΐου 2005 (36 νεκροί, άνω των 100 τραυματιών, πολλές χιλιάδες συλληφθέντες),

Β. λαμβάνοντας υπόψη ότι το αιθιοπικό δίκαιο προβλέπει την προσαγωγή ενώπιον δικαστηρίου εντός 48 ωρών κάθε ατόμου που συλλαμβάνεται,

Γ. λαμβάνοντας υπόψη ότι η εκλογική διαδικασία είχε εξελιχθεί μέχρι τότε χωρίς σημαντικές συγκρούσεις και ότι η προσήλωση του αιθιοπικού λαού στη δημοκρατία αποδείχθηκε με το ποσοστό συμμετοχής του 90 % περίπου του εκλογικού σώματος που ψήφισε στις 15 Μαΐου 2005,

Δ. λαμβάνοντας υπόψη ότι 299 καταγγελίες για απάτη κατετέθησαν ενώπιον της εκλογικής επιτροπής που αποφάσισε τη διεξαγωγή έρευνας σε 135 εκλογικές περιφέρειες,

Ε. λαμβάνοντας υπόψη ότι μετά τις έρευνες αυτές, θα μπορούσε να αποφασιστεί νέα καταμέτρηση ή ακόμη και νέες εκλογές σε ορισμένες εκλογικές περιφέρειες,

ΣΤ. λαμβάνοντας υπόψη ότι η οριστική προκήρυξη των αποτελεσμάτων που προβλεπόταν για τις 8 Ιουνίου 2005 και στη συνέχεια στις 8 Ιουλίου 2005 θα πρέπει να μετατεθεί εν αναμονή των αποτελεσμάτων που θα έχει η εξέταση των καταγγελιών,

Ζ. λαμβάνοντας υπόψη ότι η ψήφος για την εκλογή των 23 βουλευτών της περιφέρειας της Σομαλίας θα πραγματοποιηθεί τον Αύγουστο 2005,

Η. λαμβάνοντας υπόψη ότι η κυβέρνηση και τα κόμματα της αντιπολίτευσης δεσμεύθηκαν, στις 10 Ιουνίου 2005, σε μια κοινή διακήρυξη, να "εξεύρουν λύση για όλα τα προβλήματα χρησιμοποιώντας νόμιμα και ειρηνικά μέσα",

Θ. λαμβάνοντας υπόψη ότι η πολιτική σταθερότητα της Αιθιοπίας είναι ουσιώδης για όλες τις χώρες του "Κέρατος της Αφρικής",

1. καταδικάζει τη βίαιη καταστολή σε βάρος πολιτών, ηγετών και υποστηρικτών της αντιπολίτευσης, καθώς και τη δολοφονία τουλάχιστον 36 ατόμων·

2. εκφράζει τη συμπάθεια και την αλληλεγγύη του στον αιθιοπικό λαό και υποβάλλει τα συλλυπητήρια του στις οικογένειες των θυμάτων·

3. εκφράζει την επιθυμία, να προσδιορίσει αμερόληπτη εξεταστική επιτροπή τους υπευθύνους των τραγικών συμβάντων της 8ης Ιουνίου 2005, οι δε συγκεκριμένοι υπεύθυνοι να προσαχθούν στη δικαιοσύνη·

4. ζητεί την ελευθέρωση των δημοσιογράφων και άλλων ατόμων κατά των οποίων δεν έχει απαγγελθεί κατηγορητήριο, οι δε συλληφθέντες να έχουν μεταχείριση σε πλαίσιο αυστηρού σεβασμού της νομοθεσίας και του συντάγματος της Αιθιοπίας, σύμφωνα με τους νομοθετικούς διεθνείς κανόνες σεβασμού των ανθρωπίνων δικαιωμάτων·

5. χαιρετίζει την πρόσφατη απελευθέρωση 4000 περίπου κρατουμένων καθώς και την κυβερνητική εξαγγελία ότι οι κρατούμενοι στο στρατόπεδο Ziway θα έχουν σήμερα πρόσβαση στις οικογένειές τους και στην Διεθνή Επιτροπή Ερυθρού Σταυρού· υπογραμμίζει στο πλαίσιο αυτό το βασικό ρόλο που μπορεί να διαδραματίσει η Διεθνής Επιτροπή Ερυθρού Σταυρού στην παροχή βοηθείας προς τους κρατουμένους και στη διερεύνηση των συνθηκών που επικρατούν στις φυλακές όσον αφορά τα ανθρώπινα δικαιώματα·

6. εκφράζει την ικανοποίησή του γιατί σχηματισμοί της αντιπολίτευσης καθώς και διεθνείς παρατηρητές θα μπορούν να παρακολουθήσουν τη διαδικασία εξέτασης των καταγγελιών προκειμένου η εξέταση αυτή να καταλήξει σε αναμφισβήτητα αποτελέσματα·

7. επιμένει να τηρηθεί αυστηρά η συμφωνία της 10ης Ιουνίου 2005, μεταξύ της κυβέρνησης και των κομμάτων της αντιπολίτευσης και εκφράζει την επιθυμία να εξακολουθήσει η Ευρωπαϊκή Ένωση να συμβάλλει σε μια ειρηνική και δημοκρατική λύση της πολιτικής κρίσης στην Αιθιοπία, παρέχοντας ιδιαίτερα παρατηρητές στην εξεταστική διαδικασία σχετικά με τα αμφισβητούμενα αποτελέσματα·

8. καλεί την ΕΕ και τη διεθνή κοινότητα να επαγρυπνούν και να καταβάλλουν κάθε δυνατή προσπάθεια προκειμένου να συμβάλλουν σε μια ειρηνική λύση στις υπάρχουσες εντάσεις και στη συνέχιση της διαδικασίας εκδημοκρατισμού στην Αιθιοπία·

9. καλεί την αιθιοπική κυβέρνηση να σταματήσει αμέσως τον περιορισμό της αναφοράς των δραστηριοτήτων και μηνυμάτων της αντιπολίτευσης στα δημόσια μέσα ενημέρωσης και ζητεί να δημιουργηθεί το ταχύτερο δυνατόν ένας κώδικας συμπεριφοράς για τον Τύπο σε συνεργασία με τα μέσα ενημερωσης·

10. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και την κυβέρνηση της Αιθιοπίας...

--------------------------------------------------